આ સમ્મેલનમાં કરડિયા નેતાઓએ 21 સભ્યોની રાજ્ય સ્તરીય કમિટી બનાવવાનો નિર્ણય લીધો છે. જેથી સમાજના પ્રશ્નોનો ઉકેલ લાવી શકાય. આ કમિટી અંતર્ગત તાલુકા કક્ષાએ કરડિયા એસોસિયેશન બનાવાશે. કરડિયા સમાજ દ્વારા સમાજના લોકો અને યુવાનોને મદદ કરવા માટે ગાંધીનગર ખાતે નવી શૈક્ષણિક સંસ્થાની શરુઆત કરવાનો પણ નિર્ણય લેવાયો છે. સમ્મેલનના કન્વીનર બળવંતસિંહ પઢેરીયાએ કહ્યું હતું કે, ‘હવે સમય પાકી ગયો છે કે સમાજના હિતની વાત ગાંધીનગર સમક્ષ મૂકવામાં આવે. હવે આપણી અવાજ સત્તાધારીઓને સંભળાય તેમાટે એક થવાની જરુર છે.’ વાઘાણી દ્વારા કથિતપણે કરાયેલી હેરાનગતિના પીડિત દાણસંગ મોરીએ કહ્યું હતું કે, ‘જ્યારથી વાઘાણી BJP ગુજરાત પ્રમુખ બન્યા ત્યારથી જ તેમણે મને હેરાન કરવાનું શરુ કરી દીધું હતું. વર્ષ 2014માં મને ખોટા કેસોમાં ફસાવીને સરપંચપદેથી પણ હટાવી દેવાયો હતો. જ્યારે આ વાતનો વિરોધ કરવા માટે 4000 લોકોએ હાઈવે જામ કર્યો ત્યારે મેં તેમને સમજાવવાના પ્રયત્નો કર્યા હતા. પરંતુ તે જ દિવસે મને રાયોટિંગના ગુનામાં પકડી લેવાયો હતો.’